กสิกรฯพร้อมลุยดิจิทัลแบงก์กิ้ง
กสิกรฯ โล่งปรับโฉมไอทีสำเร็จ มุ่งดิจิทัลแบงก์กิ้งเต็มตัว ตั้งเป้าเพิ่มลูกค้า 2.5 ล้านบัญชี
21 ก.ค. 2558

กสิกรฯ โล่งปรับโฉมไอทีสำเร็จ มุ่งดิจิทัลแบงก์กิ้งเต็มตัว ตั้งเป้าเพิ่มลูกค้า 2.5 ล้านบัญชี
นายบัณฑูร ล่ำซำ ประธานกรรมการ ธนาคารกสิกรไทย เปิดเผยว่า ธนาคารกสิกรไทยได้เปลี่ยนระบบไอทีหลัก (Core Banking) เป็นระบบใหม่เรียบร้อยแล้วเมื่อสุดสัปดาห์ที่ผ่านมา โดยจะปรับโฉมการให้บริการเข้าสู่ยุคเศรษฐกิจดิจิทัลเต็มรูปแบบ ซึ่งจะทำให้บริการดิจิทัลแบงก์กิ้งมีบทบาทมากขึ้นอย่างทวีคูณ เป็นยุคที่ธุรกรรมและการค้าไร้พรมแดน ทำธุรกรรมได้ตลอด 24 ชม.จากทุกมุมโลกรวมทั้งรองรับการเปิดเสรีเขตเศรษฐกิจอาเซียน หรือเออีซี
ทั้งนี้ ระบบไอทีใหม่จะช่วยเสริมศักยภาพระบบฐานข้อมูลลูกค้าของธนาคารให้มีความถูกต้องแม่นยำ และเชื่อมต่อกันในทุกช่องทาง สามารถรองรับการออกผลิตภัณฑ์และบริการใหม่ๆ ได้เร็วขึ้น
นอกจากนี้ การปรับระบบไอทีใหม่จะเอื้อให้ธนาคารออกผลิตภัณฑ์ได้หลากหลายและเจาะกลุ่มเป้าหมายได้ตรงจุดยิ่งขึ้น พร้อมตอบสนองการเปลี่ยนแปลงของตลาดได้ทันท่วงที และด้วยระบบที่มีความทันสมัยจะช่วยให้ธนาคารสามารถรายงานข้อมูลทางการเงินของลูกค้าได้แบบเรียลไทม์ยิ่งขึ้น รวมทั้งช่องทางที่ธนาคารจะเชื่อมต่อเพื่อการให้ข้อมูลลูกค้าก็จะมีความหลากหลายขึ้นด้วย ผันเปลี่ยนตามนวัตกรรมเทคโนโลยีที่จะเกิดขึ้นในอนาคต
นายบัณฑูร กล่าวว่า การปรับระบบไอทีหลักของธนาคารกสิกรไทยได้ดำเนินการต่อเนื่องมาหลายปี จนแล้วเสร็จเป็นระบบไอทีหลักใหม่ดังกล่าวสะท้อนความมุ่งมั่นของธนาคารในการเพิ่มศักยภาพของธนาคารให้พร้อมรองรับการพัฒนาการให้บริการอย่างต่อเนื่อง เพื่อความพึงพอใจสูงสุดของลูกค้า การเตรียมความพร้อมให้สามารถปรับตัวได้ทันต่อการเปลี่ยนแปลงของตลาด พร้อมดูแลความถูกต้องปลอดภัยของข้อมูลลูกค้าเป็นสำคัญ 
ปัจจุบันธนาคารกสิกรไทยมีลูกค้าบัญชีเงินฝากประมาณ 15 ล้านบัญชี ในจำนวนนี้เป็นลูกค้าใช้ดิจิทัลแบงก์กิ้ง 7 ล้านบัญชี โดยสิ้นปีนี้ตั้งเป้าหมายมีลูกค้าใช้ดิจิทัลแบงก์กิ้งทุกประเภทเพิ่มขึ้นเป็น 9.5 ล้านบัญชี หรือเพิ่มขึ้น 33% และคาดว่าจะมีธุรกรรมการเงินผ่านระบบดิจิทัลของธนาคาร 1,230 ล้านธุรกรรมในสิ้นปีนี้ เพิ่มขึ้น 3 เท่าจากปี 2556
รายงานข่าวจากธนาคารกสิกรไทย กล่าวถึงการปิดบริการทั่วประเทศเพื่อปรับปรุงระบบระหว่างวันที่ 17-19 ก.ค.ที่ผ่านมา มีลูกค้าบางส่วนไม่ทราบข่าว ทำให้ผิดหวังที่ทำธุรกรรมไม่ได้ในช่วงดังกล่าว อย่างไรก็ตาม ธนาคารแห่งประเทศไทย (ธปท.) ได้ติดตามการเปลี่ยนแปลงระบบครั้งใหญ่ของธนาคารอย่างใกล้ชิด แต่จากการที่ธนาคารซักซ้อมล่วงหน้าหลายครั้ง ทำให้การเปลี่ยนระบบเป็นไปตามแผน ไม่สะดุด และสามารถเปิดทำการได้เร็วกว่ากำหนด
ก่อนหน้านี้ นายประสาร ไตรรัตน์วรกุล ผู้ว่าการธนาคารแห่งประเทศไทย กล่าวว่า ธนาคารพาณิชย์มีการปรับระบบเทคโนโลยีตามธรรมชาติของการทำธุรกิจที่มีปริมาณมากขึ้น ธปท.ในฐานะผู้กำกับติดตามเรื่องนี้ ได้ประสานงานก่อนที่จะมีการปิดระบบเมื่อคืนวันที่ 17 ก.ค. เรื่องการถอนเงิน รวมถึงสภาพคล่อง ก็พบว่า ทุกอย่างปกติ ประชาชนเชื่อมั่นไม่มีการถอนเงิน และธนาคารก็สำรองสภาพคล่องไว้สูงในระดับหลายหมื่นล้านบาท